**Επιτροπή Ισότητας των Φύλων και Καταπολέμησης των Διακρίσεων**

Η [Επιτροπή Ισότητας των Φύλων και Καταπολέμησης των Διακρίσεων](https://www.eif.uoc.gr/index.php/el/) είναι συμβουλευτικό όργανο του Πανεπιστημίου Κρήτης και των οργάνων διοίκησής του. Αποστολή της είναι η προώθηση της ισότητας των φύλων και της καταπολέμησης των διακρίσεων με βάση το φύλο, την φυλετική ή εθνοτική καταγωγή, τη θρησκεία ή τις πεποιθήσεις, την κατάσταση υγείας/αναπηρίας, την ηλικία ή τον γενετήσιο προσανατολισμό σε όλα τα επίπεδα λειτουργίας και σε όλες τις διαδικασίες και δραστηριότητες της ακαδημαϊκής ζωής. Η Επιτροπή συμβάλλει στην πρόληψη και αντιμετώπιση κάθε είδους διακρίσεων και στην πρόληψη και αντιμετώπιση του σεξισμού, της σεξουαλικής παρενόχλησης και κάθε είδους παρενοχλητικής συμπεριφοράς στο Πανεπιστήμιο Κρήτης.

H Ε.Ι.Φ.Κ.Δ. έχει την αρμοδιότητα να παρέχει υπηρεσίες διαμεσολάβησης σε περιπτώσεις καταγγελιών για διακριτική μεταχείριση ή παρενοχλητική συμπεριφορά και συνδρομή προς θύματα διακρίσεων όταν [καταγγέλλουν διακριτική μεταχείριση](https://www.eif.uoc.gr/index.php/el/2021-06-03-10-01-35/2021-06-03-11-03-37). Τα μέλη της Επιτροπής έχουν καθήκον εχεμύθειας και εμπιστευτικότητας για τα στοιχεία των οποίων λαμβάνουν γνώση στο πλαίσιο της διερεύνησης και του χειρισµού των αναφορών. Στην Ε.Ι.Φ.Κ.Δ. μπορεί να υποβάλει αναφορά για περιστατικά αρνητικών διακρίσεων λόγω φύλου, σεξουαλικής παρενόχλησης/έμφυλης βίας και εξουσιαστικής βίας οποιοδήποτε μέλος της ακαδημαϊκής κοινότητας (φοιτητές/φοιτήτριες, μέλη ΔΕΠ, διδακτικό, εργαστηριακό, διοικητικό προσωπικό και εν γένει εργαζόμενοι/εργαζόμενες στο Πανεπιστήμιο Κρήτης). Διευκρινίζεται ότι η Ε.Ι.Φ.Κ.Δ. [δέχεται αναφορές](https://www.eif.uoc.gr/index.php/el/2021-06-03-10-01-35/2021-06-03-11-03-37), από πρόσωπα τα οποία είτε έχουν υποστεί τα ίδια κάποια ή κάποιες από τις παραπάνω αρνητικές συμπεριφορές, είτε έχουν γίνει μάρτυρες τέτοιων περιστατικών.